b'\n_START_ARTICLE_\nI Am an Astronaut\n_START_PARAGRAPH_\n\xc2\xabI Am an Astronaut\xc2\xbb er en britisk sang med melodi og tekst av Marty Wilde og Richard Shelley. Sangen ble spilt inn p\xc3\xa5 plate i 1972 av Martys dengang elleve \xc3\xa5r gamle s\xc3\xb8nn, Ricki Wilde._NEWLINE_I 1973 spilte den norske barneartisten Anne-Mette Torp inn en svensk versjon, \xc2\xabJag \xc3\xa4r en astronaut\xc2\xbb, og utgav den p\xc3\xa5 single._NEWLINE_Sten Carlberg blir angitt som opphavsmann til den svenske teksten da den i 1974 ble spilt inn av barn fra Boo-Nacka musikskola under ledelse av Marianne Ottosson, Katarina og Karin Stigmark, Claes Dieden, G\xc3\xb6ran Wiklund og utgitt p\xc3\xa5 LP-platen Barnens b\xc3\xa4stisar._NEWLINE_P\xc3\xa5 engelsk handler teksten om et barn som leker forskjellige eventyrleker en sen kveld mens foreldrene sover, deriblant at det er en astronaut._NEWLINE_P\xc3\xa5 norsk og svensk handler teksten utelukkende om romfart og at sengen er den romraketten barnet reiser i fra jorden til m\xc3\xa5nen, ser jorden p\xc3\xa5 avstand og hvor liten den virker, kommer frem, men synes det er m\xc3\xb8rkt og kaldt og reiser tilbake til jorden igjen._NEWLINE_I 1985 spilte svenske Linus Wahlgren inn \xc2\xabJag \xc3\xa4r en astronaut\xc2\xbb p\xc3\xa5 plate._NEWLINE_Punkrockgruppen Charta 77 utgav i 1988 en coverversjon av sangen p\xc3\xa5 titommersplaten White Face, en versjon som ogs\xc3\xa5 gjenfinnes p\xc3\xa5 gruppens samleplate Bly._NEWLINE_\xc2\xabI Am an Astronaut\xc2\xbb ble i 2005 spilt inn som cover av gruppen Snow Patrol p\xc3\xa5 Colours Are Brighter, en samleplate for Redd Barna. Den fantes ogs\xc3\xa5 som B-siden p\xc3\xa5 gruppens single Open Your Eyes._NEWLINE_I januar 2007 ble en nyinnspilling av \xc2\xabJag \xc3\xa4r en astronaut\xc2\xbb med Pernilla Wahlgrens dengang ni \xc3\xa5r gamle s\xc3\xb8nn, Benjamin Wahlgren Ingrosso (Linus Wahlgrens nev\xc3\xb8) utgitt p\xc3\xa5 single. Teksten var blitt endret, slik at \xc2\xabastronauten\xc2\xbb \xe2\x80\x93 akkurat som i den engelskspr\xc3\xa5klige teksten \xe2\x80\x93 n\xc3\xa5 ogs\xc3\xa5 var p\xc3\xa5 vei til Mars.\n_START_SECTION_\nNorsk versjon\n_START_PARAGRAPH_\nEivind Torp har skrevet en norsk tekst. P\xc3\xa5 norsk b\xc3\xa6rer den tittelen \xc2\xabJeg er en astronaut\xc2\xbb. Anne-Mette Torp, Terje Fj\xc3\xa6rns orkester har spilt inn sangen. Den ble utgitt p\xc3\xa5 singlen Talent TS\xc2\xa0005 i 1973.'